
讘讘讗 讘转专讗 拽讛 注"讗 - 驻讬专讜砖 砖讟讬讬谞讝诇抓

讘讟诇 讛转谞讗讬 "诪讚讛 讘讞讘诇" 讗转 讛转谞讗讬 "讛谉 讞住专 讛谉 讬转专", 砖讘讻诇 诪拽专讛 讛讜诇讻讬诐 讗讞专 诇砖讜谉 讗讞专讜谉 砖讗诪专, 讗诇讜 讚讘专讬 讘谉 谞谞住.


讗 讙诪专讗 讗诪专 专' 讗讘讗 讘专 诪诪诇 讗诪专 专讘: 讞讜诇拽讬谉 注诇讬讜 讞讘讬专讬讜 注诇 讘谉 谞谞住 讜讗讬谞诐 诪住讻讬诪讬诐 注讬诪讜 砖讛讜诇讻讬诐 讗讞专 讛诇砖讜谉 讛讗讞专讜谉. 讜砖讜讗诇讬诐: 诪讗讬 拽讗 诪砖诪注 诇谉 [诪讛 讛砖诪讬注 诇谞讜] 专讘 讘讻讱? 讛诇讗 讻讘专 转谞讬谞讗 [砖谞讬谞讜] 讚讘专 讝讛: 诪注砖讛 讘爪讬驻讜专讬, 讘讗讞讚 砖砖讻专 诪专讞抓 诪讞讘讬专讜 讜讛讜住讻诐 讘讬谞讬讛诐 砖讬讛讬讛 诪讞讬专 讛砖讻讬专讜转 讘砖讬注讜专 砖谞讬诐 注砖专 讝讛讜讘讬诐 诇砖谞讛, 讚讬谞专 讝讛讘 诇讞讚砖,


讜讘讗 诪注砖讛 讝讛 诇驻谞讬 专讘谉 砖诪注讜谉 讘谉 讙诪诇讬讗诇 讜诇驻谞讬 专' 讬讜住讬 诇讚讜谉 诇讙讘讬 砖谞讛 诪注讜讘专转, 讛讗诐 讞讜讚砖 讛注讬讘讜专 讛讜讗 讘讻诇诇 "砖谞讬诐 注砖专 讝讛讜讘讬诐 诇砖谞讛", 讗讜 砖爪专讬讱 诇砖诇诐 转讜住驻转 注讘讜专讜, 砖讛专讬 讗诪专 讘"讚讬谞专 讝讛讘 诇讞讜讚砖", 讜讗诪专讜: 讬讞诇讜拽讜 讗转 讞讚砖 讛注讬讘讜专 诪砖诪注 砖讘诪拽讜诐 讻讝讛 砖讗讜诪专 砖谞讬 诇砖讜谞讜转 住讜转专讬诐 驻住拽讜 讞讻诪讬诐 砖住驻拽 讛讜讗, 讜讬讞诇讜拽讜!


 讜诪转专爪讬诐:  讗讬 诪讛转诐 [讗诐 诪砖诐] 讘诇讘讚 诇讗 讛讬讬转讬 讬讜讚注 砖讞诇讜拽讬诐 讞讻诪讬诐 注诇 讘谉 谞谞住 讘讻诇 诪拽专讛, 砖讻谉 讛讜讛 讗诪讬谞讗 [讛讬讬转讬 讗讜诪专] 讻讬 讛转诐 [砖诐] 讛讜讗 砖讗诪专讜 砖讬讞诇讜拽讜, 诪砖讜诐 讚讗讬讻讗 诇诪讬诪专 诪讬讛讚专 拽讗 讛讚专 讘讬讛 [砖诪爪讚 讗讞讚 讬砖 诪拽讜诐 诇讜诪专 砖讛讜讗 讞讜讝专 讘讜] 诪讚讬讘讜专 专讗砖讜谉, 讜拽讜爪讘 诪讞讬专 砖诇 讚讬谞专 讝讛讘 诇讞讜讚砖, 讜诪谉 讛爪讚 讛讗讞专 讗讬讻讗 诇诪讬诪专 驻专讜砖讬 拽讗 诪驻专砖 [讬砖 诪拽讜诐 诇讜诪专 砖讛讜讗 诪驻专砖] 讗转 讛讚讘专讬诐 砖讗诪专 转讞讬诇讛. 砖讗讬谉 讻讜讜谞转讜 诇讛转讬讬讞住 讻诇诇 诇讞讜讚砖 讛注讬讘讜专, 讗诇讗 专爪讜谞讜 诇讜诪专 砖讛转砖诇讜诐 诇砖谞讛 诇讗 讬讛讗 讘住讜祝 讛砖谞讛, 讗诇讗 讚讬谞专 讝讛讘 讘讻诇 讞讜讚砖, 讜诪讻讬讜谉 砖讬砖 住驻拽 讘诪砖诪注讜转 讚讘专讬讜 鈥� 讬讞诇讜拽讜, 讗讘诇 讛讻讗 [讻讗谉] 讘诪砖谞转谞讜 砖讘讜讚讗讬 拽讗 讛讚专 讘讬讛 [讞讝专 讘讜] 鈥� 讗讬诪讗 [讗诪讜专] 砖诇讗 讞讜诇拽讬诐 讞讻诪讬诐 讘讝讛, 讜诪讜讚讬诐 讛诐 诇讘谉 谞谞住, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讞讜诇拽讬诐 注诇讬讜.


 讜讘讚讜诪讛 诇诪讛 砖讛讜讘讗 拽讜讚诐 诇讻谉 讘砖诐 专讘, 讗诪专 专讘 讬讛讜讚讛 讗诪专 砖诪讜讗诇: 诪砖谞转谞讜 讝讜 讛讬讗 讻讚讘专讬 讘谉 谞谞住 砖讛讜诇讱 讗讞专 诇砖讜谉 讗讞专讜谉, 讗讘诇 讞讻诪讬诐 讗讜诪专讬诐: 讛诇讱 (诇讱) 讗讞专 驻讞讜转 砖讘诇砖讜谞讜转, 讻诇讜诪专, 讬砖 诇诇讻转 转诪讬讚 讗讞专 讛诇砖讜谉 讛讻讜诇诇转 驻讞讜转 诪讛讗讞专转, 讜诇驻讬 讛讻诇诇 砖讛诪讜爪讬讗 诪讞讘讬专讜 注诇讬讜 讛专讗讬讛.


 讜转讜讛讬诐: 诪讻诇诇 讛诇砖讜谉  "讝讜 讚讘专讬 讘谉 谞谞住 "砖讗诪专 砖诪讜讗诇 谞专讗讛 砖讝讜 讛讬讗 砖讬讟转 讘谉 谞谞住, 讜讗讜诇诐 砖诪讜讗诇 注爪诪讜 诇讗 住讘讬专讗 诇讬讛 [住讘讜专 讛讜讗] 讻谉? 讜讛讗 [讜讛专讬] 专讘 讜砖诪讜讗诇 讚讗诪专讬 转专讜讬讬讛讜 [砖讗讜诪专讬诐 砖谞讬讛诐], 讛讗讜诪专 诇讞讘讬专讜: "讻讜专 (诪讬讚讛 讘转 砖诇讜砖讬诐 住讗讬诐) 转讘讜讗讛, 讘砖诇砖讬诐 住诇注 讗谞讬 诪讜讻专 诇讱" 鈥� 讬讻讜诇 诇讞讝讜专 讘讜 诪谉 讛诪讻专 讗驻讬诇讜 讘住讗讛 讛讗讞专讜谞讛 砖诪讜讚讚, 砖讛专讬 讛转谞讛 诇诪讻讜专 讻讜专 砖诇诐, 讜讻诇 讝诪谉 砖诇讗 诪讚讚 讻讜专 砖诇诐 注讚讬讬谉 诇讗 讞诇讛 讛诪讻讬专讛.


 讗讘诇 讗诐 讗诪专 诇讜 "讻讜专 讘砖诇砖讬诐, 讻诇 住讗讛 讘住诇注 讗谞讬 诪讜讻专 诇讱" 鈥� 专讗砖讜谉 专讗砖讜谉 诪谉 讛住讗讬诐 砖诪讚讚 拽谞讛. 诪砖诪注 砖砖诪讜讗诇 住讘讜专 砖讛讜诇讻讬诐 讗讞专 诇砖讜谉 讗讞专讜谉, "住讗讛 讘住诇注", 砖诇驻讬讛 诪讻专 讻诇 住讗讛 诇注爪诪讛! 讗诇讗 爪专讬讱 诇讛住讘讬专 砖诪讛 砖讗诪专 砖诪讜讗诇 "讝讜 讚讘专讬 讘谉 谞谞住", 诪砖诪注讜: "讝讜" 讜住讘讬专讗 诇讬讛 [讜住讘讜专 讛讜讗] 讻砖讬讟讛 讝讜, 砖讛讜诇讻讬诐 讗讞专 诇砖讜谉 讗讞专讜谉.


 讜讗祝 注诇 讻讱 砖讜讗诇讬诐: 讜诪讬 住讘讬专讗 诇讬讛 [讜讛讗诐 住讘讜专 讛讜讗 讻讱]? 讜讛讗诪专 [讜讛专讬 讗诪专] 砖诪讜讗诇: 诪讛 砖驻住拽讜 讞讻诪讬诐 讘注谞讬谉 讛诪砖讻讬专 诪专讞抓 讜讗诪专 诇砖讜讻专 砖讛讜讗 诪砖讻讬专 讗讜转讜 讘砖谞讬诐 注砖专 讝讛讜讘讬诐 诇砖谞讛, 讚讬谞专 诇讞讜讚砖, 砖讬讞诇拽讜 讘讬谞讬讛诐 讗转 讞讜讚砖 讛注讬讘讜专, 讛专讬 讚讜讜拽讗 讘诪拽专讛 砖讘讗 讛诪砖讻讬专 诇转讘讜注 讗转 讚诪讬 讛砖讻讬专讜转 讘讗诪爪注 讛讞讚砖 注住拽讬谞谉 [注讜住拽讬诐 讗谞讜], 讗讘诇 讘诪拽专讛 砖讘讗 讘转讞诇转 讛讞讚砖 鈥� 讛专讬 讻讜诇讜 诇诪砖讻讬专 砖转讜讘注 讗转 砖讻专讜, 砖讛专讬 讛讜讗 讛诪讜讞讝拽 讘拽专拽注. 讜讻谉 讗诐 讘讗 讘住讜祝 讛讞讚砖 鈥� 讻讜诇讜 诇砖讜讻专, 砖讛专讬 讛讜讗 诪讜讞讝拽 讘讻住祝. 讜诪讻讗谉 诪砖诪注 砖诇讚注转 砖诪讜讗诇 讗讬谉 讛讜诇讻讬诐 讗讞专 诇砖讜谉 讗讞专讜谉, 讗诇讗 专讜讗讬诐 讝讗转 讻住驻拽 砖拽讜诇 讛谞讬讚讜谉 诇驻讬 讛讻诇诇 砖诇 "讛诪讜爪讬讗 诪讞讘讬专讜 注诇讬讜 讛专讗讬讛"!

